CELEX: 22017D1923
Language: el
Date: 2017-10-02 00:00:00
Title: Απόφαση αριθ. 1/2017 της επιτροπής τελωνειακής συνεργασίας ΑΜΑ-ΕΕ, της 2ας Οκτωβρίου 2017, σχετικά με παρέκκλιση από τους κανόνες καταγωγής που καθορίζονται στο πρωτόκολλο 1 της ενδιάμεσης συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου, προκειμένου να ληφθεί υπόψη η ιδιαίτερη κατάσταση των κρατών της Ανατολικής και Μεσημβρινής Αφρικής όσον αφορά τις κονσέρβες τόνου και τα φιλέτα τόνου [2017/1923]

20.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 271/44
            
         ΑΠΌΦΑΣΗ αριθ. 1/2017 ΤΗΣ ΕΠΙΤΡΟΠΉΣ ΤΕΛΩΝΕΙΑΚΉΣ ΣΥΝΕΡΓΑΣΊΑΣ ΑΜΑ-ΕΕ
   της 2ας Οκτωβρίου 2017
   σχετικά με παρέκκλιση από τους κανόνες καταγωγής που καθορίζονται στο πρωτόκολλο 1 της ενδιάμεσης συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου, προκειμένου να ληφθεί υπόψη η ιδιαίτερη κατάσταση των κρατών της Ανατολικής και Μεσημβρινής Αφρικής όσον αφορά τις κονσέρβες τόνου και τα φιλέτα τόνου [2017/1923]
   Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,
   Έχοντας υπόψη την ενδιάμεση συμφωνία σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου, και ιδίως το άρθρο 41 παράγραφος 4 του πρωτοκόλλου 1,
   Εκτιμώντας τα ακόλουθα:
   
               (1)
            
            
               Η ενδιάμεση συμφωνία σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ των κρατών της Ανατολικής και Μεσημβρινής Αφρικής, αφενός, και της Ευρωπαϊκής Κοινότητας και των κρατών μελών της, αφετέρου (1) («η ενδιάμεση ΣΟΕΣ»), εφαρμόζεται προσωρινά από τις 14 Μαΐου 2012 μεταξύ της Ένωσης και της Δημοκρατίας της Μαδαγασκάρης, της Δημοκρατίας του Μαυρικίου, της Δημοκρατίας των Σεϋχελλών και της Δημοκρατίας της Ζιμπάμπουε.
            
         
               (2)
            
            
               Το πρωτόκολλο 1 της ενδιάμεσης ΣΟΕΣ σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας περιέχει τους κανόνες καταγωγής για την εισαγωγή των προϊόντων καταγωγής των κρατών ΑΜΑ στην Ένωση.
            
         
               (3)
            
            
               Σύμφωνα με το άρθρο 42 παράγραφος 8 του πρωτοκόλλου 1 της ενδιάμεσης ΣΟΕΣ, οι παρεκκλίσεις από τους εν λόγω κανόνες καταγωγής παρέχονται αυτομάτως στο πλαίσιο ετήσιας ποσόστωσης 8 000 τόνων για τις κονσέρβες τόνου και 2 000 τόνων για φιλέτα τόνου.
            
         
               (4)
            
            
               Στις 29 Νοεμβρίου 2012 η επιτροπή τελωνειακής συνεργασίας ΑΜΑ-ΕΕ εξέδωσε την απόφαση αριθ. 1/2012 (2), με την οποία χορηγείται αυτόματη παρέκκλιση από τους κανόνες καταγωγής όσον αφορά τις κονσέρβες τόνου και τα φιλέτα τόνου που εισάγονται στην Ένωση σύμφωνα με το άρθρο 42 παράγραφος 8 του πρωτοκόλλου 1 της ενδιάμεσης ΣΟΕΣ, από την 1η Ιανουαρίου 2012 έως τις 31 Δεκεμβρίου 2017.
            
         
               (5)
            
            
               Για να καταστεί δυνατή η αποτελεσματική και πλήρης αξιοποίηση της διαθέσιμης ποσόστωσης, ο Μαυρίκιος, οι Σεϋχέλλες και η Μαδαγασκάρη ζήτησαν παρέκκλιση που καλύπτει τις ετήσιες ποσότητες των 8 000 τόνων για την εισαγωγή κονσερβών τόνου και των 2 000 τόνων για την εισαγωγή φιλέτων τόνου στην Ένωση από την 1η Ιανουαρίου 2018.
            
         
               (6)
            
            
               Δεδομένου ότι η ετήσια ποσόστωση χορηγείται αυτομάτως κατόπιν αιτήματος των κρατών ΑΜΑ, η επιτροπή τελωνειακής συνεργασίας θα πρέπει να κατανείμει τη συνολική ποσόστωση στα κράτη ΑΜΑ. Ως εκ τούτου, είναι σκόπιμο να χορηγηθεί παρέκκλιση στα κράτη ΑΜΑ όσον αφορά 8 000 τόνους για τις κονσέρβες τόνου και 2 000 τόνους για φιλέτα τόνου.
            
         
               (7)
            
            
               Με τον όρο «κονσέρβες τόνου» που αναφέρεται στο άρθρο 42 παράγραφος 8 του πρωτοκόλλου 1 της ενδιάμεσης ΣΟΕΣ νοείται ο τόνος που διατηρείται σε φυτικά λάδια ή με άλλους τρόπους. Για αυτά τα είδη τόνου, το παράρτημα I του κανονισμού (ΕΟΚ) αριθ. 2658/87 του Συμβουλίου (3) («η συνδυασμένη ονοματολογία») αναφέρεται στον όρο «κονσέρβες». Ο όρος «κονσέρβες τόνου» περιλαμβάνει τον εγκυτιωμένο τόνο, αλλά και τον τόνο σε αεροστεγείς πλαστικές συσκευασίες ή άλλα δοχεία. Είναι συνεπώς ενδεδειγμένο να χρησιμοποιείται ο όρος «κονσέρβες τόνου».
            
         
               (8)
            
            
               Για λόγους σαφήνειας, είναι σκόπιμο να ορίζεται ρητά ότι ο μη καταγόμενος τόνος που πρόκειται να χρησιμοποιηθεί για την παρασκευή κονσερβών τόνου των κωδικών ΣΟ 1604 14 21, 31 και 41, 1604 14 28, 38 και 48, ex 1604 20 70 και φιλέτων τόνου του κωδικού ΣΟ 1604 14 26, 36 και 46 θα πρέπει να είναι τόνος των κλάσεων ΕΣ 0302 ή 0303, προκειμένου οι κονσέρβες τόνου και τα φιλέτα τόνου να επωφεληθούν από την παρέκκλιση.
            
         
               (9)
            
            
               Ο εκτελεστικός κανονισμός (ΕΕ) 2015/2447 της Επιτροπής (4) θεσπίζει κανόνες σχετικά με τη διαχείριση των δασμολογικών ποσοστώσεων. Οι εν λόγω κανόνες θα πρέπει να εφαρμόζονται στη διαχείριση της ποσότητας για την οποία χορηγείται η παρέκκλιση με την παρούσα απόφαση.
            
         
               (10)
            
            
               Η παρέκκλιση θα πρέπει να χορηγηθεί για περίοδο 5 ετών, όπως προβλέπεται στο άρθρο 42 παράγραφος 10 στοιχείο α) του πρωτοκόλλου 1 της ενδιάμεσης ΣΟΕΣ.
            
         
               (11)
            
            
               Για να καταστεί δυνατή η αποτελεσματική παρακολούθηση της εφαρμογής της παρέκκλισης, οι αρχές των κρατών ΑΜΑ θα πρέπει να κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας εμπορευμάτων EUR.1,
            
         ΑΠΟΦΑΣΙΖΕΙ:
   Άρθρο 1
   Κατά παρέκκλιση των διατάξεων του πρωτοκόλλου 1 της ενδιάμεσης ΣΟΕΣ και σύμφωνα με το άρθρο 42 παράγραφος 8 του εν λόγω πρωτοκόλλου, οι κονσέρβες τόνου και τα φιλέτα τόνου της κλάσης ΕΣ 1604 που παρασκευάζονται από μη καταγόμενο τόνο της κλάσης ΕΣ 0302 ή 0303 θεωρούνται, σύμφωνα με τους όρους που προβλέπονται στα άρθρα 2 έως 4 της παρούσας απόφασης, καταγωγής κράτους ΑΜΑ.
   Άρθρο 2
   Η παρέκκλιση που προβλέπεται στο άρθρο 1 εφαρμόζεται σε ετήσια βάση για τα προϊόντα και τις ποσότητες που αναφέρονται στο παράρτημα της παρούσας απόφασης, για τα οποία υποβάλλεται διασάφηση για θέση σε ελεύθερη κυκλοφορία στην Ένωση από κράτος ΑΜΑ κατά τη διάρκεια της περιόδου από την 1η Ιανουαρίου 2018 έως 31 Δεκεμβρίου 2022.
   Άρθρο 3
   Η διαχείριση των ποσοτήτων που καθορίζονται στο παράρτημα πραγματοποιείται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447.
   Άρθρο 4
   1.   Οι τελωνειακές αρχές των κρατών ΑΜΑ διεξάγουν ποσοτικούς ελέγχους στις εξαγωγές των προϊόντων που αναφέρονται στο άρθρο 1.
   2.   Πριν από το τέλος του μήνα που έπεται κάθε τριμήνου, οι τελωνειακές αρχές των χωρών αυτών διαβιβάζουν στην Επιτροπή, μέσω της γραμματείας της επιτροπής τελωνειακής συνεργασίας, δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 κατ' εφαρμογή της παρούσας απόφασης, καθώς και τους αύξοντες αριθμούς των πιστοποιητικών αυτών.
   3.   Στη θέση 7 των πιστοποιητικών κυκλοφορίας εμπορευμάτων EUR.1 που εκδίδονται δυνάμει της παρούσας απόφασης αναγράφεται μία από τις ακόλουθες ενδείξεις:
   
                
            
            
               
                  «Derogation — Decision No 1/2017 of the ESA-EU Customs Cooperation Committee of 2 October 2017»·
               
            
         
                
            
            
               
                  «Dérogation — Décision no 1/2017 du comité de coopération douanière AfOA-UE du 2 octobre 2017».
               
            
         Άρθρο 5
   1.   Τα κράτη ΑΜΑ και η Ένωση λαμβάνουν, από την πλευρά τους, τα αναγκαία μέτρα για την εφαρμογή της παρούσας απόφασης.
   2.   Σε περίπτωση που η Ένωση διαπιστώσει, βάσει αντικειμενικών πληροφοριών, παρατυπίες ή απάτη ή επανειλημμένη αδυναμία τήρησης των υποχρεώσεων που προβλέπονται στο άρθρο 4, μπορεί να ζητήσει την προσωρινή αναστολή της παρέκκλισης που αναφέρεται στο άρθρο 1, σύμφωνα με τη διαδικασία που προβλέπεται στο άρθρο 22 παράγραφοι 5 και 6 της ενδιάμεσης ΣΟΕΣ.
   Άρθρο 6
   H παρούσα απόφαση τίθεται σε ισχύ την 1η Ιανουαρίου 2018.
   
      Ανταναναρίβο, 2 Οκτωβρίου 2017.
      
         Κος M. R. NABEE
         
            Αντιπρόσωπος ΑΜΑ
         
         
            εξ ονόματος των κρατών ΑΜΑ
         
      
      
         Κος J. G. SANCHEZ
         
            Ευρωπαϊκή Επιτροπή
         
         
            εξ ονόματος της Ευρωπαϊκής Ένωσης
         
      
   
   
      (1)  ΕΕ L 111 της 24.4.2012, σ. 2.
   
      (2)  Απόφαση αριθ. 1/2012 της Επιτροπής τελωνειακής συνεργασίας ΑΜΑ-ΕΕ, της 29ης Νοεμβρίου 2012, σχετικά με παρέκκλιση από τους κανόνες καταγωγής που καθορίζονται στο πρωτόκολλο 1 της ενδιάμεσης συμφωνίας που θεσπίζει το πλαίσιο για συμφωνία οικονομικής εταιρικής σχέσης μεταξύ, αφενός, των κρατών της Ανατολικής και Μεσημβρινής Αφρικής και, αφετέρου, της Ευρωπαϊκής Κοινότητας και των κρατών μελών της, προκειμένου να ληφθεί υπόψη η ιδιαίτερη κατάσταση των κρατών της Ανατολικής και Μεσημβρινής Αφρικής όσον αφορά τις κονσέρβες τόνου και τα φιλέτα τόνου (ΕΕ L 347 της 15.12.2012, σ. 38).
   
      (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
   
      (4)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
   
      ΠΑΡΑΡΤΗΜΑ
      
                  Αύξων αριθμός
               
               
                  Κωδικός ΣΟ
               
               
                  Περιγραφή των εμπορευμάτων
               
               
                  Περίοδος
               
               
                  Καθαρό βάρος
                  (σε τόνους)
               
            
                  09.1618
               
               
                  1604 14 21 , 31  και 41 
                  1604 14 28 , 38  και 48 
                  ex 1604 20 70  (1)
                  
               
               
                  Κονσέρβες τόνου (2)
                  
               
               
                  1.1.2018 — 31.12.2018
               
               
                  8 000 
               
            
                  1.1.2019 — 31.12.2019
               
               
                  8 000 
               
            
                  1.1.2020 — 31.12.2020
               
               
                  8 000 
               
            
                  1.1.2021 — 31.12.2021
               
               
                  8 000 
               
            
                  1.1.2022 — 31.12.2022
               
               
                  8 000 
               
            
                  09.1619
               
               
                  1604 14 26 , 36  και 46 
               
               
                  Φιλέτα τόνου
               
               
                  1.1.2018 — 31.12.2018
               
               
                  2 000 
               
            
                  1.1.2019 — 31.12.2019
               
               
                  2 000 
               
            
                  1.1.2020 — 31.12.2020
               
               
                  2 000 
               
            
                  1.1.2021 — 31.12.2021
               
               
                  2 000 
               
            
                  1.1.2022 — 31.12.2022
               
               
                  2 000 
               
            
         (1)  Κωδικοί TARIC 1604207030, 1604207040, 1604207050, 1604207092 και 1604207094.
      
         (2)  Σε οποιαδήποτε μορφή συσκευασίας με την οποία το προϊόν θεωρείται ως κονσέρβα κατά την έννοια της κλάσης ΕΣ 1604.